Uitspraak in vlagsaak voorbehouDie appèlhof in Bloemfontein. (Argieffoto: ANA) Uitspraak in AfriForum se appèl teen ŉ vroeëre beslissing wat die vertoon van die ou Suid-Afrikaanse vlag verbied, is Woensdag in die appèlhof in Bloemfontein voorbehou. Die gelykheidshof het in 2019 beslis dat die vertoon van die 1928-vlag (die ou Suid-Afrikaanse vlag) haatspraak is. AfriForum het in die gelykheidshof aansoek om appèl gedoen, maar dit is van die hand gewys. AfriForum het egter in Mei 2020 verlof tot appèl bekom om die gelykheidshof se uitspraak rakende die vertoon van die ou Suid-Afrikaanse vlag as haatspraak in die appèlhof te beveg. Die organisasie sê hy neem hierdie inisiatief ten spyte daarvan dat AfriForum self nie die ou Suid-Afrikaanse vlag vertoon nie. Volgens Ernst van Zyl, veldtogbeampte vir strategie en inhoud by AfriForum, skep die volslae verbod op die vertoon van die vlag die gevaarlike presedent dat enigiets wat aanstoot gee, verbied kan en moet word, selfs al is daar nie ’n oproep tot geweld of om skade aan te rig nie. “As jy in vryheid van spraak glo, verdedig jy dit as dit aangeval word, selfs al is die verdediging daarvan omstrede. AfriForum glo vas in vryheid van spraak en uitdrukking, daarom sit ons hierdie saak voort. “AfriForum se standpunt oor die ou Suid-Afrikaanse vlag doen nie afbreuk aan die organisasie se teenkanting teen ware haatspraak nie. Haatspraak is die propagering van haat teen ’n groep mense op grond van hul identiteit (byvoorbeeld hul ras, etnisiteit of geloof) en aanhitsing om die groep skade te berokken.” Van Zyl meen die wet kan nie aangewend word om mense te beskerm teen alles wat aanstoot gee nie aangesien die spektrum van wat verskillende mense aanstootlik vind, byna eindeloos is.